บอร์ดสลากฯเคาะแก้กม.รอเข้าครม.
สลากฯ เคาะแก้กฎหมายรอบสุดท้ายก่อนเสนอคลัง ชงเข้า ครม. เดือน พ.ย.นี้ เปิดทางออกผลิตภัณฑ์ใหม่
14 ก.ย. 2559

สลากฯ เคาะแก้กฎหมายรอบสุดท้ายก่อนเสนอคลัง ชงเข้า ครม. เดือน พ.ย.นี้ เปิดทางออกผลิตภัณฑ์ใหม่
พล.ท.อภิรัชต์ คงสมพงษ์ ประธานกรรมการสลากกินแบ่งรัฐบาล เปิดเผยว่า ที่ประชุมคณะกรรมการสลากฯ ได้ข้อสรุปร่างแก้ไข พ.ร.บ.สำนักงานสลาก พ.ศ. 2517 เพื่อเสนอให้สำนักงานคณะกรรมการนโยบายรัฐวิสาหกิจ (สคร.) และกระทรวงการคลังพิจารณา คาดว่าจะเสนอคณะรัฐมนตรี (ครม.) พิจารณาได้ภายในเดือน พ.ย. 2559 นี้ สาระสำคัญคือ การให้ สำนักงานสลากฯ เพิ่มผลิตภัณฑ์ใหม่ได้ ซึ่งจะมีการปรับข้อความให้มีความกระจ่างชัดเจน ลดปัญหาการส่งให้กฤษฎีกาตีความภายหลัง โดยยืนยันว่าการออกสลากออนไลน์ไม่ใช่เรื่องเร่งด่วนในขณะนี้ เพราะต้องรอให้การเมืองมีความชัดเจนและขึ้นกับนโยบายรัฐบาล
นอกจากนี้ ในร่างแก้ไข พ.ร.บ. สำนักงานสลากฯ ครั้งนี้ จะเสนอให้มีการจัดตั้งกองทุนสลากกินแบ่งรัฐบาลเพื่อพัฒนาสังคม โดยจะกันเงินจากการจำหน่ายสลาก 1% มาเข้ากองทุน ลดจากคำสั่งของคณะรักษาความสงบแห่งชาติ (คสช.) ที่กำหนดให้กันเงิน 3% มาตั้งกองทุน แต่ยังให้คงวัตถุประสงค์การใช้เงินตามเดิม 5 ข้อ ได้แก่ เพื่อส่งเสริมการศึกษาและการวิจัยปัญหาเกี่ยวกับการพนัน เพื่อ ส่งเสริมการเผยแพร่ความรู้และทัศนคติ ที่ถูกต้องเกี่ยวกับการพนัน สนับสนุนกิจกรรมป้องกันและลดผลกระทบจาก การพนัน เพื่อเยียวยาผู้ได้รับผลกระทบจากการพนัน เพื่อแก้ไขปัญหาที่เกิด จากการจำหน่ายสลากกินแบ่งรัฐบาล และเพื่อดำเนินโครงการตามนโยบาย ของรัฐที่จะเป็นประโยชน์ต่อเศรษฐกิจและสังคม
พล.ท.อภิรัชต์ กล่าวต่อว่า สำนักงานสลากฯ ได้เชิญนิติบุคคล สมาคม มูลนิธิ ที่มีโควตาสลากตั้งแต่ 25 หมื่นเล่มคู่ จำนวน 89 แห่ง มาชี้แจง ทำความเข้าใจเกี่ยวกับมาตรการการแก้ไขปัญหาสลากเกินราคา และลงนามบันทึกข้อตกลงคุณธรรมร่วมกันในการกำกับดูแลสมาชิกในสมาคม มูลนิธิ ไม่ให้จำหน่ายสลากเกินราคา โดยเฉพาะการจำหน่ายแบบ รวมชุด ซึ่งปัจจุบันนิติบุคคล องค์กรการกุศล และมูลนิธิ มีกำไรจากการลดราคาสลาก 2% อยู่แล้ว จึงไม่ควรรวมชุดและขึ้นราคาจำหน่ายอีก หากพบสมาชิก ที่จำหน่ายสลากเกินราคาถึง 3 ครั้ง สมาชิกรายนั้นจะถูกยึดโควตาทันที มาตรการ ที่ออกมาไม่ได้หวังจะยึดโควตานิติบุคคล สมาคม มูลนิธิ แต่ต้องการจะให้ช่วยกันควบคุมเรื่องการขายเกินราคา  พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล กล่าวว่า สำนักงานสลากฯ ได้กำหนดแนวทางดำเนินการกับผู้จำหน่ายสลากเกินราคา หากพบสมาชิกของสมาคมฯ นำไปจำหน่ายเกินราคาแล้วถูกจับดำเนินคดี จะแจ้งเตือนเป็นหนังสือให้ยกเลิกการจัดสรรให้สมาชิกที่ถูกดำเนินคดี จากนั้นสมาคมฯ จะต้องแจ้งรายชื่อสมาชิกที่ได้รับการจัดสรรแทน โดยหากพบสมาชิกขายเกินราคาจะแจ้งเตือน 2 ครั้ง หรือพบสลากของกลางที่เป็นของสมาคมฯ ครั้งที่ 3 สำนักงานสลากฯ จะตัดโควตาสลากตามจำนวน ที่ผู้จำหน่ายเกินราคาได้รับการจัดสรร และบันทึกไว้ประกอบการพิจารณาจัดทำสัญญาจำหน่ายสลากกินแบ่งรัฐบาลใน ครั้งต่อไปด้วย